### NN 138/2024 (3.12.2024.), Pravilnik o izmjenama i dopunama Pravilnika o priznavanju organizacija proizvođača u ribarstvu i akvakulturi, udruženja organizacija i međustrukovnih organizacija

Ministarstvo poljoprivrede, šumarstva i ribarstva

2279

Na temelju članka 56. stavka 6. Zakona o morskom ribarstvu (»Narodne novine«, br. 62/17., 130/17., 14/19., 30/23. i 14/24.) i članka 27. stavka 2. Zakona o akvakulturi (»Narodne novine«, br. 130/17., 111/18., 144/20.,30/23. i 14/24.) ministar poljoprivrede, šumarstva i ribarstva donosi

PRAVILNIK

O IZMJENAMA I DOPUNAMA PRAVILNIKA O PRIZNAVANJU ORGANIZACIJA PROIZVOĐAČA U RIBARSTVU I AKVAKULTURI, UDRUŽENJA ORGANIZACIJA I MEĐUSTRUKOVNIH ORGANIZACIJA

Članak 1.

U Pravilniku o priznavanju organizacija proizvođača u ribarstvu i akvakulturi, udruženja organizacija proizvođača i međustrukovnih organizacija (»Narodne novine«, br. 137/21., 6/22. i 143/23.) u članku 5. stavak 1. točka a) mijenja se i glasi:

»a) na području države:

1. iznosi najmanje 4 % svih vrsta, od ukupne količine svih iskrcanih proizvoda ribarstva te da vrijednost tih proizvoda u prvoj prodaji iznosi najmanje 1.500.000,00 eura ili

2. iznosi najmanje 12 % iskrcanih i prodanih proizvoda ribarstva određene vrste ili skupine vrsta proizvoda ribarstva za koje se traži priznavanje, ili

3. iznosi najmanje 40 % iskrcanih i prodanih proizvoda ribarstva u slučaju priznavanja za vrste plavoperajnu tunu i/ili igluna (za svaku vrstu posebno), ostvarenih ciljanim ribolovom uređenim u skladu s propisima kojima se uređuje ribolov plavoperajne tune i/ili igluna uz uvjet da ulovnu kvotu navedenih vrsta ostvaruju minimalno 4 člana organizacije proizvođača, ili

4. iznosi najmanje 50.000 kg od ukupne količine iskrcanih proizvoda ribarstva u slučaju organizacija čiji članovi obavljaju ribolov s plovilima manjim od 12 metara preko svega i u povlastici nemaju upisane povlačne alate.«.

U stavku 2. na kraju rečenice umjesto točke stavlja se zarez i dodaju se riječi: »za sva plovila ovlaštenika povlastice, izuzev ako u zahtjevu za priznavanje nije drugačije navedeno.«.

Stavak 3. mijenja se i glasi:

»(3) U slučaju otežanog poslovanja u pogledu ribolova ili stavljanja na tržište čije su posljedice smanjenje količina iskrcaja ili prve prodaje ili smanjenje cijena te drugih objektivnih i opravdanih razloga koji su dokazivi i provjerljivi, Ministarstvo može, prilikom priznavanja organizacije i kasnije provjere uvjeta dostatne gospodarske aktivnosti iz stavka 1. ovoga članka, prihvatiti kao dostatnu gospodarsku aktivnost količine iskrcanih i prodanih proizvoda ribarstva koje su do maksimalno 20 % niže od propisanih kriterija, pod uvjetom da smanjenje ne obuhvaća dvije uzastopne godine.«.

Članak 2.

Naslov iznad članka 6. mijenja se i glasi:« »Provjera udovoljavanja uvjeta gospodarske aktivnosti u slučaju ukidanja i promjena povlastica članova organizacije proizvođača u ribarstvu«.

Članak 6. mijenja se i glasi:

»Članak 6.

(1) Prilikom priznavanja organizacije vrši se provjera ispunjavanja uvjeta gospodarske aktivnosti u trogodišnjem promatranom razdoblju u skladu s člankom 5. stavkom 2. ovoga Pravilnika na sljedeći način:

a) u slučaju ukidanja povlastice i/ili prijenosa povlastice u obzir se uzima ukupna količina iskrcaja i vrijednost prodaje pojedinog člana, ovlaštenika povlastice, do trenutka do kada je isti bio ovlaštenik povlastice

b) u slučaju člana organizacije, ovlaštenika povlastice na kojeg je izvršen prijenos povlastice obračunava se ukupna količina iskrcaja i vrijednost prodaje ostvarena od trenutka izdavanja povlastice za gospodarski ribolov na moru

c) u slučaju prijenosa povlastice radi zamjene plovila kod istog člana organizacije, ovlaštenika povlastice, obračunavaju se ukupne količine iskrcaja i vrijednost prodaje koji su ostvareni svim plovilima kojima je ovlaštenik obavljao ribolov.

(2) Prilikom provjere ispunjavanja uvjeta priznavanja u skladu s člankom 13. ovoga Pravilnika, u obzir se uzimaju ukupne količine iskrcaja i prodaje te vrijednost prodaje u prethodnoj godini, a u slučaju promjena u povlasticama članova organizacije provjera se vrši u skladu sa stavkom 1. točkama a. do c. ovoga članka.«

Članak 3.

U članku 7. stavak 6. mijenja se i glasi:

»(6) U slučaju otežanog poslovanja u pogledu proizvodnje u akvakulturi ili stavljanja na tržište čije su posljedice smanjenje količina proizvodnje ili smanjenje cijena te drugih objektivnih i opravdanih razloga koji su dokazivi i provjerljivi, Ministarstvo može, prilikom priznavanja organizacije i kasnije provjere uvjeta dostatne gospodarske aktivnosti iz stavka 1. ovoga članka, prihvatiti kao dostatnu gospodarsku aktivnost količine proizvedenih proizvoda akvakulture koje su do maksimalno 20 % niže od propisanih kriterija, pod uvjetom da smanjenje ne obuhvaća dvije uzastopne godine.«.

Članak 4.

Članak 8. stavak 2. mijenja se i glasi:

»(2) Ministarstvo može u postupku utvrđivanja ispunjavanja uvjeta za priznavanje organizacija proizvođača, tijekom administrativne obrade podnesenog Zahtjeva za priznavanje, zatražiti dodatnu dokumentaciju koja nije navedena u stavku 1. ovoga članka te na adresi sjedišta podnositelja provesti provjeru istinitosti i točnosti dokaza dostavljenih u svrhu stjecanja statusa organizacije proizvođača.«.

Članak 5.

U članku 12. stavku 2. iza riječi: »Uvidom« dodaju se riječi: »u račune izdane od strane članova organizacije, te uvidom«.

Članak 6.

Prilog III zamjenjuje se novim Prilogom III koji je tiskan uz ovaj Pravilnik i njegov je sastavni dio.

Članak 7.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/21-01/30

Urbroj: 525-12/781-24-14

Zagreb, 15. studenoga 2024.

Potpredsjednik Vlade i ministar poljoprivrede, šumarstva i ribarstva
 Josip Dabro, v. r.

PRILOG III

|  |  |
| --- | --- |
| Popis iskrcajnih mjesta | |
| 1. | Biograd – glavni mul |
| 2. | Kaštel Sućurac – Brižine |
| 3. | Kali – Vela Lamjana |
| 4. | Ližnjan – Kuje |
| 5. | Makarska |
| 6. | Mali Lošinj |
| 7. | Novalja |
| 8. | Plomin |
| 9. | Primošten |
| 10. | Pula – obala Uljanik |
| 11. | Pula – gat Čađavica |
| 12. | Rabac |
| 13. | Rijeka – dio putničke luke |
| 14. | Rogoznica |
| 15. | Rovinj – gat Mirna |
| 16. | Sali – Mardešić |
| 17. | Supetar |
| 18. | Tribunj |
| 19. | Trogir – trajektna rampa |
| 20. | Vela Luka |
| 21. | Vinišće |
| 22. | Vir |
| 23. | Vrsar |
| 24. | Zadar Gaženica |